Document ID: 32014R0923

KOMMISSIONENS FORORDNING (EU) Nr. 923/2014
af 25. august 2014
om ændring af bilag II til Europa-Parlamentets og Rådets forordning (EF) nr. 1333/2008 for så vidt angår anvendelse af aluminiumlakker af riboflavin (E 101) og carminer (carminsyre, cochenille) (E 120) i bestemte fødevarekategorier og af bilaget til forordning (EU) nr. 231/2012 for så vidt angår specifikationerne for riboflavin (E 101)
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og artikel 14, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
I Kommissionens forordning (EU) nr. 231/2012 (2) er der fastsat specifikationer for fødevaretilsætningsstoffer opført i bilag II og III til forordning (EF) nr. 1333/2008.
(3)
EU-listen over fødevaretilsætningsstoffer og specifikationerne kan opdateres i overensstemmelse med den fælles procedure, jf. artikel 3, stk. 1, i Europa-Parlamentets og Rådets forordning (EF) nr. 1331/2008 (3), enten på Kommissionens initiativ eller som følge af en ansøgning.
(4)
Den Europæiske Fødevaresikkerhedsautoritet (i det følgende benævnt »autoriteten«) anbefalede i sin udtalelse af 22. maj 2008 (4) at sænke det tolerable ugentlige indtag (TWI) af aluminium til 1 mg/kg legemsvægt/uge. Autoriteten vurderede endvidere, at den reviderede TWI generelt blev overskredet for særligt udsatte forbrugere, især børn, i store dele af Unionen. For at sikre, at den reviderede TWI ikke overskrides, blev anvendelsesbetingelserne og anvendelsesniveauerne for fødevaretilsætningsstoffer, der indeholder aluminium, herunder aluminiumlakker, ændret ved Kommissionens forordning (EU) nr. 380/2012 (5).
(5)
I henhold til forordning (EU) nr. 380/2012 er aluminiumlakker fremstillet af farvestoffer på listen i del B, tabel 1, i bilag II til forordning (EF) nr. 1333/2008 tilladt indtil den 31. juli 2014. Fra den 1. august 2014 er kun aluminiumlakker fremstillet af farvestoffer på listen i del A, tabel 3, i bilag II til forordning (EF) nr. 1333/2008 tilladt, og kun i fødevarekategorier, for hvilke der i del E i dette bilag er fastsat specifikke bestemmelser om grænseværdier for indholdet af aluminium fra lakker.
(6)
Der blev i løbet af 2013 indgivet ansøgninger om tilladelse til at anvende aluminiumlakker af riboflavin (E 101) og om udvidelse af anvendelsen af aluminiumlakker af carminer (carminsyre, cochenille) (E 120), og medlemsstaterne fik adgang til ansøgningerne i henhold til artikel 4 i forordning (EF) nr. 1331/2008. For ikke at underminere forordning (EU) nr. 380/2012 blev der ved behandlingen af ansøgningerne især lagt vægt på en mulig eksponering for aluminium.
(7)
I aluminiumlakker af farvestoffer er farven gjort uopløselig, og den fungerer anderledes end dens farveækvivalent (f.eks. forbedret lys-, pH- og varmestabilitet, hvilket forhindrer farveblødning og giver farven en anderledes nuance), hvilket gør lakformen egnet til specifikke tekniske anvendelser.
(8)
Godkendelsen af aluminiumlakker af riboflavin udgør et alternativ til aluminiumlakker af andre gule farver i fødevarer, som det er tilladt at anvende aluminiumlakker i. De anvendelsesniveauer, der er anmodet om for aluminiumlakker af carminer (carminsyre, cochenille), er lave, og udvidelsen af anvendelsen gælder enten for nicheprodukter eller for produkter, der ikke indtages af børn. På grund af varmebehandlingen er det nødvendigt med et højere anvendelsesniveau for pasteuriseret fiskerogn for at sikre en stabil farve i produktets holdbarhedsperiode. Det forventes ikke, at godkendelsen af aluminiumlakker af riboflavin og udvidelsen af anvendelsen af aluminiumlakker af carminer (carminsyre, cochenille) vil have væsentlig indvirkning på den samlede eksponering for aluminium.
(9)
I henhold til artikel 3, stk. 2, i forordning (EF) nr. 1331/2008 skal Kommissionen indhente en udtalelse fra autoriteten, inden den opdaterer EU-listen over fødevaretilsætningsstoffer i bilag II til forordning (EF) nr. 1333/2008, undtagen hvis den pågældende opdatering ikke kan få virkninger for menneskers sundhed. Eftersom tilladelsen til at anvende aluminiumlakker af riboflavin og udvidelserne af anvendelsen af aluminiumlakker af carminer (carminsyre, cochenille) udgør en opdatering af nævnte liste, som ikke kan få virkninger for menneskers sundhed, er det ikke nødvendigt at anmode om en udtalelse fra autoriteten.
(10)
I bilaget til forordning (EU) nr. 231/2012 fastsættes det, at anvendelse af et farvestof i form af aluminiumlakker kun er tilladt, hvis dette er udtrykkeligt angivet. Derfor kræver godkendelsen af aluminiumlakker af riboflavin (E 101) en ændring af specifikationerne for dette fødevaretilsætningsstof, der er fastsat i bilaget til forordning (EU) nr. 231/2012, for så vidt angår anvendelsen af aluminiumlakker af farvestoffer.
(11)
Bilag II til forordning (EF) nr. 1333/2008 og bilaget til forordning (EU) nr. 231/2012 bør derfor ændres.
(12)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres som angivet i bilag I til nærværende forordning.
Artikel 2
Bilaget til forordning (EU) nr. 231/2012 ændres som angivet i bilag II til nærværende forordning.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. august 2014.

Labels: 0
3
17